作者：蒋捷
词牌/韵律：解连环

paragraphs: 妒花风恶。
吹青阴涨却，乱红池阁。
驻媚景、别有仙葩，遍琼甃小台，翠油疏箔。
旧日天香，记曾绕、玉奴弦索。
自长安路远，腻紫肥黄，但谱东洛。
天津霁红如昨。
听鹃声度月，春又寥寞。
散艳魄、飞入江南，转湖渺山茫，梦境难托。
万叠花愁，正困倚、钓阑斜角。
待携尊、醉歌醉舞，劝花自乐。